اوکراینانین خاریجی ایشلر ناظیری دیمیترو کولبا روسیانین ایندی راضیلاشمادان چیخماسی‌نین خصوصیله آسیا و افریقادان ان حساس طبقه‌یه ضرر وئردیگینی بیلدیریب.
دیمیترو کولبا بمت-نین نیویورک‌داکی باش قرارگاهیندا ژورنالیست‌لره آچیقلاما وئریب.
اوکراینا تاخیلی‌نین قلوبال بازارلارا داشینماسی‌نین تامین ائدیلمه‌سی‌نین واجیب‌لیگینه ایشاره ائدن کولبا حل یولو تاپماق اوچون "سیاسی ایراده"نین لازیم اولدوغونو و گرگین دانیشیق‌لارین داوام ائدجگینی بیلدیریب.
"(قارا دنیز تاخیل دهلیزی راضیلاشماسی‌نین لغوی) روسیا خصوصیله افریقا و آسیادا اولان اؤلکه‌لری آرتان ارزاق قیمت‌لری و آجلیغا معروض قویوب. بونا سون قویولما‌لی‌دیر. بو وضعیت هامی اوچون باش آغری‌دیر، ایندی روسیانین گوندمه گتیردیگی باشقا بیر پروبلئمین حلی ایله مشغول اولمالیییق"، -دئیه دیمیترو کولبا قئید ائدیب.
روسیانین قیریم ایشغالینا سون قویمادیغی و هر کسی "تهدید ائده" بیله‌جگینی دوشونمه‌یه داوام ائتدیگی مدتجه اوخشار پروبلئم‌لرین داوام ائدجگینی وورغولایان کولبا "پروبلئمی حل ائتمک اوچون ان یاخشی واریانت روسیانی مغلوب ائتمک و گئری چکیلمه‌سینی تامین ائتمک‌دیر" دئییب.
روسیانین راضیلاشما ایله باغلی دقیق ایفاده‌لردن یاییندیغینی قئید ائدن اوکراینا‌لی ناظیر بعضی سندلرده راضیلاشمانین تاخیره سالیندیغینی، بعضی‌لرینده ایسه سونا چاتدیریلدیغینی قئید ائتدیک‌لرینی بیلدیریب.
